ደቡብ ሱዳን - ተፈራረሙ
  የደቡብ ሱዳን ፕሬዘዳንት ሣልቫ ኪር ብዙ ጊዜ ሲጠበቅ የቆየውን የሰላም ስምምነት ዛሬ ጁባ ከተማ ውስጥ ፈርመዋል።ይህም ለበርካታ ወራት የዘለቀውን አስከፊ የርስ በርስ ውጊያ ያበቃል ተብሎ ይታመናል።ስምምነቱ የተፈረመው አንድ ዓመት ከስምንት ወር ውጊያ በኋላ ነው፡፡የሽምቅ ተዋጊዎቹ መሪ ሪያክ ማቻር እና የቀድሞው የፖለቲካ እሥረኛ ፓጋን አሙም ስምምነቱን ከአሥር ቀናት በፊት አዲስ አበባ ላይ ፊርማቸውን አኑረውበት ነበር፡፡ሚስተር ኪር በፊርማው ሥነ-ሥርዓት ላይ ለተሰበሰቡ የአካባቢው ሃገሮች መሪዎች ሲናገሩ አሁንም በአንዳንድ የስምምነቱ አንቀፆች ላይ “ጠንካራ ተቃውሞ አለኝ” ብለዋል፡፡እንዲሁም አንድ ነጥብ ላይ ስምምነቱን ዛሬ ሊፈርሙ እንደማይችሉ ጠቁመው ነበር፡፡በፊርማው ሥነ-ሥርዓት ላይ የኢትዮጵያ፣ የኬንያና የዩጋንዳ መሪዎች ተገኝተዋል፡፡ለተጨማሪ የተያያዘውን ዘገባ ያዳምጡ፡፡